Lagünata tsimparcurna chayapäcorgan Gadara nishgan partiman.
Büquipita Jesús urarcuptinmi demoniucuna löcuyätsishgan runa panteonpita yargamorgan.
Tsay runaga panteonchömi täcog.
Atsca cuti runacuna cadënawan chaquinpita maquinpita watashgantapis rachirmi ushareg.
Tsaynog captinmi pipis ima ruraytapis mana camäpacorgantsu.
Tsaymi gaparaycar chunyag jircapa y panteonpa pagasta junagta puricog.
Tsaynogpis rumicunawan tacacuraycarmi maypapis pureg.
Tsauraga Jesusta ricarmi cörrila aywaycur paypa naupanman tsay runa gongurpacuycorgan.
Payta ricaycurmi Jesús caynog nergan:
“¡Demonio,
yarguy cay runapita!”
Tsaynog niptinmi tsay runacho cag demoniucuna fiyupa gaparashpan caynog nergan:
“¡Munayniyog Diospa tsurin Jesús!
¡Cay runapita ama gargaycalämaytsu!”
Tsauraga tsay demoniucunata Jesús taporgan caynog nir:
“¿Imatag jutiqui?”
Tsaynog tapuptin demoniucuna caynog nergan:
“Nogapa jutëga Legionmi.
Tsay jutëga caycan tsaytsica captëmi.”
Tsaynog nircur demoniucuna Jesusta ruwacärergan tsaypita caruman mana gargunanpag.
Paycuna caycashgan washa lädunchömi ishcay waranganog (2,000) cuchicuna micurcaycargan.
Tsauraga tsay demoniucuna Jesusta manacärergan cuchicunaman yaycapäcunanpag.
Tsaynog manacäriptinmi cuchicunaman yaycunanpag aunergan.
Tsauraga demoniucuna runapita yargurir yaycapäcorgan tsay cuchicunaman.
Tsaymi cuchicunaga löcutashpan tunapa cörrir lagünaman jegacurporgan.
Tsaychömi shengaypa wanupäcorgan.
Tsayta ricaycurmi cuchi mitsegcunaga mantsacashga cörrila aywargan marcacho tag runacunata y cercancho tag runacunatapis wilananpag.
Wilapäcuptinmi runacuna aywapäcorgan ima pasashgantapis ricananpag.
Tsayman chayapäcushpanmi tsay löcu runata taripäcorgan Jesuspa naupancho aliyashgana caycagta.
Ali yarpayninchöna cashpanmi röpashgana jamaraycargan.
Tsayta ricaycurmi runacuna mantsacashga ricacorgan.
Cuchi mitsegcunami shamog runacunata wilargan demoniucuna löcuyätsishganpita imanogpa tsay runa aliyashganta y cuchicuna shengaypa wanushgantapis.
Tsayta mayaycurmi pasaypa mantsacashga lapanpis Jesusta nipäcorgan tsaypita aywacunanpag.
Cuticunanpag büquiman Jesús witsarcuptinmi tsay aliyag runa Jesusta manacorgan paywan aywacunanpag.
Tsaynog manacuptinmi Jesús caynog nergan:
“Nogawan aywanayquipa trucanga wayiquipa cuticuy.
Tsaychöna castayquicunata wilapanqui Tayta Diosnintsi cuyapäshushpayqui aliyätsishushgayquita.”
Tsaynog niptinmi tsay runa jinan Decápolis provinciacho mayman chayarpis wilapargan Jesús aliyätsishganta.
Tsaynog wilacuptinmi lapan mayagcuna cushicärergan.